BEGRUNDELSE

1. BAGGRUND FOR FORSLAGET

Reglerne for beskatning af energiprodukter og elektricitet i EU er fastlagt i Rådets direktiv 2003/96/EF([1]) (i det følgende benævnt "energibeskatningsdirektivet" eller "direktivet").

I medfør af direktivets artikel 19, stk. 1, og bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.

Formålet med dette forslag er at tillade Kroatien at anvende afgiftsfritagelse for dieselolie, der anvendes til at drive specialiserede maskiner til humanitær minerydning. Denne fritagelse har til formål at reducere omkostningerne for juridiske personer, der er registreret som godkendt til at gennemføre minerydningsaktiviteter, og dermed fremskynde disse aktiviteter og bidrage til gennemførelsen af humanitær minerydning i Kroatien.

Afgiftsnedsættelsen vil fremskynde minerydningsaktiviteter, som finder sted i overensstemmelse med den internationale konvention om forbud mod brug, oplagring, produktion og overførsel af personelminer samt om deres destruktion (Ottawatraktaten, 1998), den internationale konvention om fragmentationsammunition, der blev undertegnet i Oslo i 2008 og forbyder anvendelse, overførsel, oplagring og destruktion af oplagret fragmentationsammunition i en periode på otte år, og Republikken Kroatiens lov om humanitær minerydning fra 2005.

Formålet med den foranstaltning, der skal anvendes af Kroatien, er at give et incitament til hurtigere rydning af formodede minefelter, hvilket vil frigive landbrugsjord og skove, som dermed igen bliver tilgængelige for økonomiske aktiviteter. Foranstaltningen forventes også at have umiddelbare positive virkninger på menneskers liv og sundhed i de områder, der er forurenet med miner og ueksploderet ammunition.

Uden foranstaltningen vil operatører af minerydningsudstyr, som har tilladelse til at udføre minerydningsaktiviteter på Kroatiens område, skulle betale den nationale punktafgift på dieselolie anvendt som brændstof i motorkøretøjer, som i øjeblikket er på 2 860 HRK (ca. 375,54 EUR) ([2]) og gælder for brændstof anvendt i motorkøretøjer samt stationære motorer, tunge maskiner og køretøjer beregnet til brug uden for offentlig vej (artikel 8, stk. 2, litra b), c) og d), i energibeskatningsdirektivet). Den tidsbegrænsede afgiftsfritagelse ville give operatørerne mulighed for at reducere deres omkostninger til minerydningsaktiviteter og øge deres fortjeneste i en begrænset periode og dermed skabe et incitament til at intensivere deres arbejde i perioden for foranstaltningens anvendelse. Dette vil fremskynde processen for minerydning.

Anmodningen og den generelle baggrund herfor

Ved brev af 8. april 2014 anmodede de kroatiske myndigheder om en godkendelsesafgørelse, der vil gøre det muligt for Kroatien at indrømme afgiftsfritagelse for dieselolie, der anvendes til at drive maskiner til humanitær minerydning i overensstemmelse med artikel 19 direktiv 2003/96/EF. De kroatiske myndigheder afleverede supplerende oplysninger og forklaringer den 15. juli 2014.

Det er Kroatiens hensigt at anvende afgiftsfritagelse for dieselolie, der anvendes til at drive specialiserede maskiner i humanitær minerydning. Foranstaltningen vil blive gennemført gennem anvendelse af en ordning for tilbagebetaling af punktafgifter med henblik på at fremskynde minerydningen af de resterende forurenede områder. Maskiner, som anvender dieselolie, der er fritaget for betaling af punktafgifter, vil blive klassificeret i henhold til deres formål, deres arbejdsredskaber og deres funktionsmåde.

Ifølge oplysningerne fra de kroatiske myndigheder pr. 1. januar 2014 dækkede de samlede formodede minerede områder og områder, som blot er forurenet med ueksploderet ammunition, i Kroatien 613,6 km². Kroatien anslår, at den uudnyttede produktionskapacitet i de mineforurenede skovområder repræsenterer et årligt tab på ca. 30 mio. EUR. 55 % af de forurenede landbrugsarealer er agerjord, mens de øvrige er enge og græsgange. Det anslås, at 900 000 mennesker (ca. 20 % af befolkningen) stadig bor i umiddelbar nærhed af områder, som formodes at være minerede. Mellem 1991 og 2013 var der 1 353 minerelaterede hændelser og ulykker i mineforurenede områder, som ramte 1 976 personer og forårsagede 510 dødsfald.

Kroatien har anmodet om, at fritagelsen indrømmes for en periode på seks år, hvilket er den maksimale periode i henhold til artikel 19, stk. 2, i direktivet.

Anvendelsesområde

Støttemodtagerne under foranstaltningen vil være juridiske personer, der vil blive godkendt af Kroatiens minerydningscenter, og som vil blive registreret som godkendte til at udføre humanitær minerydning i overensstemmelse med loven om humanitær minerydning([3]), bestemmelserne om gennemførelse af humanitær minerydning([4]) og reglerne om de tekniske krav til overensstemmelse for maskiner til humanitær minerydning([5]). Modtagerne vil foretage minerydning og skovrydning ved hjælp af minerydningsmaskiner og skabe de rette betingelser for, at pyroteknikere kan deaktivere ueksploderede miner. De godkendte maskiner vil blive defineret i overensstemmelse med deres art, formål og brændstofforbrug, som igen afhænger af rydningsdybden, maskinens hastighed, rydningstætheden og maskinens virkning på spor med komprimeret jord i området. Foranstaltningen vil have form af tilbagebetaling af den erlagte punktafgift på grundlag af indsamling af betalte fakturaer vedrørende en sådan brug. Disse registre vil indeholde oplysninger om køberne, maskinernes serienumre, maskinernes driftstid, den mængde dieselolie, der er købt, og købsdatoen.

Ifølge data fra de kroatiske myndigheder er der i Kroatien 36 registrerede juridiske personer med 47 maskiner, der bruges til humanitær minerydning. Det er dog ikke hensigten, at foranstaltningen kun skal begrænses til sådanne godkendte operatører, men vil finde anvendelse på alle nye godkendte operatør og minerydningsmaskiner, som kan benyttes til dette formål, i fremtiden. Kroatiens minerydningscenter godkender og registrerer alle nye minerydningsmaskiner, som er bestemt til anvendelse til humanitær minerydning.

Ifølge de kroatiske myndigheder vil fordelen pr. støttemodtager i medfør af foranstaltningen afhænge af størrelsen af det område, der skal ryddes med minerydningsmaskinerne, og det samlede forbrug af dieselolie, der anvendes til at drive maskinerne i forbindelse med minerydning af det pågældende område. Kroatien anslår, at fordelen i medfør af afgiftslempelsen beregnet på grundlag af det gennemsnitlige brændselsforbrug for alle operatører, som foretog minerydning i 2013, er på ca. 2 907 038 HRK (ca. 381 736,50 EUR), hvilket betyder, at det gennemsnitlige beløb pr. maskine anslås til 61 859,15 HRK eller 8 123,01 EUR pr. år. De kroatiske myndigheder forventer, at for de seks år, foranstaltningen anvendes, vil de årlige budgetudgifter baseret på det anslåede gennemsnitlige forbrug stige, og de vil være på: 2 965 179 HRK (ca. 389 371,23 EUR) for 2015, 3 024 482 HRK (ca. 397 158,66 EUR ) for 2016, 3 084 971 HRK (ca. 405 101,83 EUR) for 2017, 3 146 671 HRK (ca. 413 203,87 EUR) for 2018, 3 209 604 HRK (ca. 421 467,94 EUR) for 2019, 3 273 796 HRK (ca. 429 897,30 HRK) for 2020 og det samlede beløb vil være på: 18 704 706 HRK (ca. 2 456 200,83 EUR).

Foranstaltningens gennemførelse

De kompetente afdelinger under Kroatiens minerydningscenter vil overvåge og føre registre over maskinernes drift. Der vil blive ført registre pr. projekt (sted). Der vil være et særligt skema for hver maskine, hvor driftstid, effekt og brændstofforbrug registreres for hver dag.

Når et projekt er afsluttet, vil minerydningsoperatøren indgive et skema for tilbagebetaling af punktafgifter for de maskiner, der er blevet anvendt på stedet, ledsaget af en logbog for hver maskine. Skemaerne og logbøgerne skal godkendes af pladslederen og bekræftes af en embedsmand fra Kroatiens minerydningscenter med ansvar for overvågning af projektet, som hele tiden vil være til stede på minerydningsstedet med henblik på at foretage kontrol på stedet.

I overensstemmelse med det generelle ansvar for at overvåge gennemførelsen af lovgivningen om punktafgifter, vil finansministeriets skattemyndigheder på grundlag af oplysninger om stedet, hvor minerydningsaktiviteten finder sted, ud over sine øvrige overvågningsopgaver foretage systematisk kontrol af det brændstof, der anvendes til minerydningsmaskinerne. Afgiftsfritagelsen vil have form af tilbagebetaling af den erlagte punktafgift.

De kroatiske myndigheders argumenter vedrørende foranstaltningens virkning på det indre marked

Foranstaltningen vil ikke begunstige visse virksomheder frem for andre, da den vil gælde for alle virksomheder, der er involveret i humanitær minerydning, og der gives således ingen økonomisk fordel til en bestemt virksomhed, som er involveret. Kroatien antager ligeledes, at foranstaltningen ikke vil påvirke samhandelen mellem medlemsstaterne i betragtning af dens særlige karakter, og da den er begrænset til mineforurenede områder i Republikken Kroatien.

Gældende bestemmelser på det område, som forslaget vedrører

Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet, særlig artikel 8, stk. 1, og artikel 8, stk. 2, litra c) og d).

Vurdering af foranstaltningen i henhold til artikel 19 i direktiv 2003/96/EF

Særlige politiske hensyn

I artikel 19, stk. 1, første afsnit, i direktivet hedder det følgende:

"Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor."

Ved hjælp af den pågældende afgiftsfritagelse vil de kroatiske myndigheder fremskynde minerydningen i de resterende forurenede områder i forskellige regioner i Kroatien. Uden foranstaltningen ville dieselolie anvendt i maskiner til humanitær minerydning være pålagt en afgift på 2 860 HRK (ca. 375,54 EUR) pr. 1 000 liter. Det skal bemærkes, at Kroatien anvender samme punktafgift på dieselolie anvendt til brændstof som i forbindelse med de i artikel 8, stk. 2, litra c) og og d) i direktiv 2003/96/EF omhandlede formål. Desuden ville den tidsbegrænsede anvendelse af den ønskede afgiftsfritagelse skabe et incitament for de erhvervsdrivende, der er involveret i humanitære minerydningsaktiviteter, til at færdiggøre deres arbejde før udløbet af seksårsfristen for foranstaltningen og derfor bidrage til den anførte politiske målsætning, som er at fremskynde minerydning af de resterende forurenede områder. Med undtagelse af den påtænkte foranstaltning findes der i Kroatien ingen andre subsidier, der gælder for erhvervsdrivende, der er involveret i humanitær minerydning i mineforurenede områder.

Kroatien har påpeget, at anvendelse af foranstaltningen vil have umiddelbare positive virkninger på menneskers liv og sundhed i de områder, der er forurenet med miner og ueksploderet ammunition. I overensstemmelse med ovenstående bemærker Kommissionen, at ifølge oplysninger fra de kroatiske myndigheder har 1 976 personer i perioden mellem 1991 og 2013 fået minerelaterede skader i Kroatien, og 510 af disse omkom. Den noterer sig også, at tabet af indtægter, som følge af at mineforurenet landbrugsjord ikke kan dyrkes, kan være på så meget som 50 mio. EUR.

Det kan sluttes, at ønsket om at kunne anvende en afgiftsfritagelse for dieselolie, der anvendes til at drive maskiner til humanitær minerydning i forskellige regioner i Kroatien, er baseret på særlige politiske hensyn, navnlig hvad angår social-, sikkerheds-, sundheds- og regionalpolitik.

Overensstemmelse med andre EU-politikker og -mål

Den ønskede foranstaltning vedrører hovedsageligt EU’s sundheds-, regional- og miljøpolitik, i det omfang den delvis vil bidrage til en hurtigere reduktion af de mineforurenede områder i Republikken Kroatien, som udgør en trussel for menneskers, husdyrs og vilde dyrs liv og sundhed. Det bør bemærkes, at det anslås, at 900 000 mennesker i Kroatien stadig lever i nærheden af områder, som formodes at være minerede, hvilket udgør en trussel mod deres helbred og sikkerhed.

Kommissionen bemærker, at foranstaltningen er begrænset til dieselolie, der anvendes i godkendte specialbyggede maskiner, der er konstrueret og bygget specifikt til rydning af minerede områder, og at den også er begrænset til mineforurenede områder i Republikken Kroatien. Det bør også nævnes, at disse maskiner ikke kan anvendes til nogen form for transport på offentlig vej.

Det kan således konkluderes, at foranstaltningen er forenelig med Unionens politik på sundheds-, miljø-, energi- og transportområdet.

Under disse omstændigheder forekommer den også acceptabel ud fra hensynet til et velfungerende indre marked og behovet for at sikre loyal konkurrence. Dette skyldes navnlig, at den ikke begunstiger visse virksomheder frem for andre, da den vil gælde for alle virksomheder, der er involveret i humanitær minerydning i Kroatien. Ligeledes vil foranstaltningen ikke påvirke samhandelen mellem medlemsstaterne i betragtning af dens særlige karakter, og da den er begrænset til mineforurenede områder i Republikken Kroatien.

Anvendelsesperioden for foranstaltningen

Kommissionen foreslår, at anvendelsesperioden fastsættes til det længst tilladte tidsrum i henhold til direktiv 2003/96/EF, dvs. seks år. Denne periode vil give de kroatiske myndigheder en rimelig mulighed for at indsamle oplysninger til vurdering af resultaterne af foranstaltningen og give erhvervsdrivende, der drager fordel af foranstaltningen, en tilstrækkelig grad af sikkerhed og tilstrækkelig tid til at afslutte minerydningsprocessen i de forurenede områder.

Statsstøtteregler

De kroatiske myndigheder påtænker at anvende afgiftsfritagelsen på dieselolie, der anvendes til at drive maskiner til humanitær minerydning, ved at refundere hele punktafgiften. Foranstaltningen udgør statsstøtte og bør anmeldes til Kommissionen i henhold til artikel 108, stk. 3, i TEUF.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Forslaget er baseret på en anmodning fra Kroatien og vedrører kun denne medlemsstat.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget vedrører en tilladelse til en enkelt medlemsstat, som denne selv har anmodet om.

3. JURIDISKE ASPEKTER AF FORSLAGET

Nærhedsprincippet

Indirekte beskatning som omfattet af artikel 113 i TEUF er ikke i sig selv et område, der falder ind under EU's enekompetence i den i artikel 3 i TEUF fastlagte betydning.

Medlemsstaternes udøvelse af deres kompetence på dette område er imidlertid nøje reguleret og begrænset af den gældende EU-ret. Ifølge artikel 19 i direktiv 2003/96/EF har Rådet enekompetence til at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan ikke sætte sig i stedet for Rådet.

Forslaget er derfor i overensstemmelse med subsidiaritetsprincippet.

Proportionalitetsprincippet

Forslaget er i overensstemmelse med proportionalitetsprincippet. Afgiftsfritagelsen overstiger ikke, hvad der er nødvendigt for at nå det pågældende mål (jf. ovennævnte betragtninger om det indre marked og loyal konkurrence).

Reguleringsmiddel/reguleringsform

Foreslået instrument: Rådsafgørelse.

Artikel 19 i direktiv 2003/96/EF åbner kun mulighed for denne type foranstaltning.

4. VIRKNINGER FOR BUDGETTET

Foranstaltningen indebærer ikke nogen finansiel eller administrativ byrde for EU. Forslaget har derfor ingen konsekvenser for EU's budget.

2014/0312 (NLE)

Forslag til

RÅDETS GENNEMFØRELSESAFGØRELSE

om bemyndigelse af Kroatien til at anvende afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet ([6]), særlig artikel 19,

under henvisning til forslag fra Europa-Kommissionen, og

ud fra følgende betragtninger:

(1) Ved brev af 8. april 2014 anmodede de kroatiske myndigheder om en godkendelsesafgørelse, der vil gøre det muligt for Kroatien at indrømme afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 direktiv 2003/96/EF.

(2) Med den påtænkte afgiftsfritagelse sigter Kroatien mod at fremskynde minerydningen i de resterende mineforurenede områder i forskellige regioner. Foranstaltningen vil derfor få umiddelbare positive virkninger på befolkningens liv og sundhed i disse regioner.

(3) Foranstaltningen er begrænset til godkendte specialbyggede maskiner, der er konstrueret og bygget specifikt til rydning af minerede områder.

(4) Foranstaltningen er begrænset til mineforurenede områder på Kroatiens område.

(5) Foranstaltningen vil gælde alle erhvervsdrivende, der er involveret i humanitær minerydning i Kroatien, således at ingen økonomisk fordel gives til en bestemt erhvervsdrivende, der er involveret.

(6) Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er forenelig med Den Europæiske Unions sundheds-, miljø-, energi- og transportpolitikker.

(7) Det følger af artikel 19, stk. 2, i direktiv 2003/96/EF, at hver tilladelse, der gives i henhold til den artikel, skal være strengt tidsbegrænset. For at give de erhvervsdrivende en tilstrækkelig grad af sikkerhed og tilstrækkelig tid til at afslutte processen for rydning af de forurenede områder, indrømmes tilladelsen i en periode på seks år.

(8) Denne afgørelse har ingen indflydelse på anvendelsen af Unionens regler vedrørende statsstøtte —

VEDTAGET DENNE AFGØRELSE:

Artikel 1

Kroatien bemyndiges til at indrømme afgiftsfritagelse for dieselolie, der anvendes til at drive specialiserede maskiner, der anvendes til humanitær minerydning på landets område. Foranstaltningen er begrænset til godkendte specialbyggede maskiner, der er konstrueret og bygget specifikt til rydning af minerede områder.

Artikel 2

Denne afgørelse får virkning på dagen for meddelelsen. Den udløber seks år derefter.

Artikel 3

Denne afgørelse er rettet til Republikken Kroatien.

Udfærdiget i Bruxelles, den […].

På Rådets vegne […]

Formand

([1]) Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (EUT L 283 af 31.10.2003, s. 51).

([2]) Alle beregninger er baseret på valutakursen den 1. oktober 2013, dvs. 7,6153 HRK for 1 EUR. Jf. EUT C 286 af 2.10.2013.

([3]) Republikken Kroatiens officielle tidende - NN nr. 153/2005, 63/2007 og 152/2008.

([4]) Republikken Kroatiens officielle tidende - NN nr. 53/2007, 111/2007 og 141/2011.

([5]) Republikken Kroatiens officielle tidende - NN nr. 53/2007, 39/2011 og 57/2013.

([6]) EUT L 283 af 31.10.2003, s. 51.